open-index/open-wikipedia-markdown huggingface dataset:
Malibu

**Malibu** (ventureño keeles *Humaliwo*; hispaania keeles *Malibú*) on linn Santa Monica mägedes Los Angelese maakonnas Californias Ameerika Ühendriikides. See asub Los Angelese kesklinnast umbes 48 km läänes. Malibu on tuntud vahemerelise kliima ja pika, 34-kilomeetrise, Vaikse ookeani-äärse liivarannariba poolest. Seal elab hulgaliselt Hollywoodi kuulsuseid ja äritegelasi. Lisaks multimiljonäridele on Malibus ka keskklassi ja kõrgema keskklassi linnaosi. Linna läbib maantee California State Route 1, mis kulgeb mööda Vaikse ookeani rannikut. Aastal 2020 elas Malibus üle 10 000 inimese. Aastal 2025 hävis Palisadesi tulekahjus peaaegu terve Malibu kesklinnalähedane elamurajoon.

## Inimesed
### A
* Rick Allen
* Pamela Anderson
* Richard Dean Anderson
* Jennifer Aniston

### B
* Simon Baker
* Beck
* Kristen Bell
* Halle Berry
* Emily Blunt
* Jeff Bridges
* Charles Bronson
* Mel Brooks
* Pierce Brosnan

### C
* Colbie Caillat
* James Cameron
* Adam Carolla
* Jim Carrey
* Johnny Carson
* Cher
* Courteney Cox
* Cindy Crawford
* John Cusack
* Miley Cyrus

### D
* Bette Davis
* Lana Del Rey
* Patrick Dempsey
* Laura Dern
* Danny DeVito
* Leonardo DiCaprio
* Joan Didion
* Robert Downey juunior
* Fran Drescher
* Minnie Driver
* David Duchovny
* Bob Dylan

### E
* Sam Elliott
* Larry Ellison
* Cary Elwes
* Emilio Estévez

### F
* Sally Field
* Joe Flanigan
* Jane Fonda

### G
* Lady Gaga
* Kevin Garnett
* Brad Garrett
* Richard Gere
* Mel Gibson
* Whoopi Goldberg
* Louis Gossett Jr.
* Kelsey Grammer
* Cary Grant
* Matt Groening

### H
* Gigi Hadid
* Mark Hamill
* Tom Hanks
* Ed Harris
* Goldie Hawn
* Henry Hill
* Jonah Hill
* Paris Hilton
* Dustin Hoffman
* Anthony Hopkins
* Kate Hudson

### J
* Janet Jackson
* Dakota Johnson
* Angelina Jolie
* Scatman John

### K
* Stacy Keach
* Miranda Kerr
* Jimmy Kimmel
* John Krasinski
* Thomas Kretschmann
* Kris Kristofferson

### L
* Michael Landon
* Angela Lansbury
* Jack Lemmon
* David Letterman
* John Lydon

### M
* Shirley MacLaine
* Michael Madsen
* Chris Martin
* Matthew McConaughey
* Reggie Miller
* Demi Moore
* Alanis Morissette
* Eddie Murphy
* Bill Murray

### N
* Jack Nicholson
* Nick Nolte
* Olivia Newton-John

### O
* Roy Orbison

### P
* Jimmy Page
* Sean Penn
* P!nk
* Brad Pitt
* Tom Petty

### R
* Robert Redford
* Rihanna
* Linda Ronstadt
* Axl Rose
* Diana Ross
* Rick Rubin

### S
* Charlie Sheen
* Martin Sheen
* Frank Sinatra
* Grace Slick
* Jaden Smith
* David Spade
* Britney Spears
* Steven Spielberg
* Sylvester Stallone
* Barbara Stanwyck
* Sting
* Emma Stone
* Barbra Streisand

### T
* Charlize Theron
* John Travolta
* Cicely Tyson

### V
* Dick Van Dyke
* Eddie Van Halen

### W
* Kanye West
* Bruce Willis

## Sõpruslinnad
*  Lijiang

## Vaata ka
* Chevrolet Malibu
* Streisandi efekt

## Viited

## Kirjandus
* Rindge, Frederick Hastings. *Happy Days in Southern California*, 222 pgs., Cambridge, MA and Los Angeles, CA, 1898. Reprinted by Nabu Press, 2010. . A description of his Malibu ranch.

## Välislingid
* Linna koduleht
Peaministri, ministrite ja Riigikontrolöri tasude seadus

**Peaministri, ministrite ja Riigikontrolöri tasude seadus** on V Riigikogu poolt 15. märtsil (I lugemine) ja 16. märtsil (II lugemine, redaktsioon ja lõpphääletamine) ning Riigivanema poolt 21. märtsil 1934 väljakuulutatud seadus.

Seadusel on 5 paragrahvi. Seaduse algtekstile kirjutasid alla Peaminister Riigivanema ülesannetes Konstantin Päts ja Majandusminister Karl Selter. Seadusega määratakse Peaministrile 750 krooni ja ministritele ja Riigikontrolörile kuus palka, sõiduraha Peaministrile, ministritele ja Riigikontrolörile 100 krooni kuus, Peaministrile, Välisministrile ja Kaitseministrile korter sisseaseade, kütte ja valgustusega.

Seadus loeti maksvaks uue põhiseaduse maksmahakkamise ajast 24. jaanuaril 1934, avaldati Riigi Teatajas 28. märtsil 1934 ja Seaduste Kogu I köite 1938. aasta väljaande 4. jaos seadusena nr.2.

## Viited
Nepomuk

**Nepomuk** (saksa keeles *Pomuk*) on linn Tšehhis Plzeňi maakonnas Plzeňi lõunaringkonnas. Nepomuk asub Plzeňi kesklinnast ligikaudu 32 km lõunakagus.

Asula vanim kirjalik mainimine on seotud lähedalasuva tsistertslaste kloostri asutamisega 1144. aastal. Algselt oli küla nime Pomuk. Nepomuk sai linnaõigused 1413. aastal. 1420. aastal põletasid hussiidid kloostri maha. 18. sajandil kujunes Nepomuk palverännusihtkohaks.

Nepomukis on sündinud preester ja märter, katoliku pühak Johann Nepomuk (u. 1350–1390).

## Viited
Komandant

**Komandant** on riigi julgeoleku mõttes olulise piirkonna, hoone või muu objekti (sõjaväeline) ülem.
Nice'i vanalinn

**Nice'i vanalinn** (Vieux-Nice) on ajalooline linnaosa Vahemere-äärse Nice'i südames, mida iseloomustavad kitsad käänulised tänavad, värvilised barokkstiilis hooned  ja turud. See piirkond on linna ajalooline tuumik, mille kujunemine ulatub keskaega, kui Nice kuulus Savoia hertsogkonda. Tänapäeval on vanalinn tuntud oma itaaliapärase arhitektuuri, kohvikute, kohalike käsitööpoodide ning traditsiooniliste turgude, nagu Cours Saleya, poolest.

Vanalinnas paiknevad mitmed ajaloolised ja kultuuriliselt olulised hooned, sealhulgas Nice'i Püha Reparata katedraal, Palais Lascaris (barokne aadlipalee), vanad kabelid ja väljakud. Piirkond on populaarsust kogunud ka ööelu, kohaliku köögi ja festivalide kaudu. 

Vieux-Nice on tänapäeval hästi säilinud ning üks linna kõige külastatavamaid piirkondi, mis pakub autentset elamust Nice'i ajaloost ja kultuurist.

## Vaatamisväärsusi
* Nice'i Püha Reparata katedraal (Cathédrale Sainte-Réparate) – barokkstiilis peakirik, pühendatud linna kaitsepühakule püha Reparatale.
* Palais Lascaris – 17. sajandi barokne aadlipalee, kus asub muuseum ajaloolise sisustuse, kunstiteoste ja muusikainstrumentide väljapanekuga.
* Cours Saleya – populaarne turg, kus müüakse lilli, puu- ja köögivilju ning kohalikku käsitööd. Õhtuti muutub piirkond elavaks restoranide ja kohvikute keskuseks.
* Rossetti väljak (Place Rossetti) – väike väljak katedraali ees, kus asuvad kohvikud ja tuntud jäätisekohvik Fenocchio, mille valikus on kümneid erinevaid maitseid.
* Chapelle de la Miséricorde – 18. sajandist pärit kabel, mida peetakse üheks kaunimaks barokkarhitektuuri näiteks Nice'is.
* Nice'i ooperimaja (Opéra de Nice) – avati 1885. aastal; tänapäeval toimuvad seal ooperi-, balleti- ja sümfooniakontserdid.
* Püha Franciscuse torn (Tour Saint-François) – säilinud osa endisest frantsisklaste kloostrist, kust avaneb vaade vanalinna katustele.
* Rue Droite – üks vanalinna vanimaid ja tähtsamaid tänavaid, mille ääres asuvad galeriid, ajaloolised hooned ja väikesed käsitööpoed.

## Viited
Paranormaalsed nähtused

**Paranormaalsed nähtused** ehk **anomaalsed nähtused** on väga ebatavalised teaduslikult seletamata nähtused. Tavaliselt ei ole ka nende olemasolu teadusliult tõendatud. Nendega seotud valdkond on **paranormaalia**.
Charles McArther Emmanuel

**Charles McArther Emmanuel** (sündinud 12. veebruaril 1978; tuntud ka kui **Chuckie Taylor**) on Ameerika Ühendriikide ja Libeeria sõjakurjategija ja endine sõjaväelane. Tema isa Charles Ghankay Taylor oli aastatel 1997–2003 Libeeria president.

Taylor sündis ja elas kuni 16. eluaastani koos emaga Ameerika Ühendriikides. 1994. aastal kolis ta Libeeriasse isa juurde. Oma isa valitsusajal juhtis ta kurikuulsalt vägivaldset Terrorismivastast Üksust (inglise keeles Anti-Terrorist Unit ehk ATU). Kui ta Ameerika Ühendriikidesse naasis, peeti ta kinni ning mõisteti ATU kuritegude eest 97 aastaks vangi.

## Viited
Nice'i Püha Reparata katedraal

**Nice'i Püha Reparata katedraal** ehk **Nice'i katedraal** (prantsuse keeles **Cathédrale Sainte-Réparate de Nice**) on roomakatoliku kirik Prantsusmaal Nice'i vanalinnas (Vieux-Nice).

See on Nice'i piiskopkonna peakirik, mis on pühitsetud linna kaitsepühakule Reparatale.

Katedraali ehitus algas 17. sajandi keskel (1650) ja see valmis ametlikult 1699. aastal, kuigi muudatusi ja täiendusi tehti veel hiljemgi. Hoone on ehitatud barokkstiilis, järgides eriti Rooma Jeesuse Seltsi (jesuiitide) kirikute arhitektuurilist eeskuju. Sellel on rikkalikult kaunistatud fassaad, kõrge kellatorn ning uhke sisekujundus, mida iseloomustavad mitmed kabelid, freskod ja nikerdused.

Katedraali nimi ja pühitsus tulenevad legendist püha Reparata kohta, mille järgi saabus tema ihu inglite juhitud paadis Baie des Angese ehk Inglite lahe äärde, just sinna, kus tänapäeval asub Nice. Sellest legendist on inspireeritud ka lahe nimi ning pühak on Nice'i patroon alates varakeskajast.

Tänapäeval on Cathédrale Sainte-Réparate lisaks usulisele tähendusele ka oluline kultuuri- ja turismiobjekt. See on riikliku kultuurimälestisena (*[[monument historique]]*) kaitse all alates 1906. aastast.

## Viited

## Välislingid
* Koduleht
Kaukaasia vang

**Kaukaasia vang** (vene keeles: Кавка́зский пле́нник) on Aleksandr Puškini 1822. aastal ilmunud poeem, mis on pühendatud tema sõbrale Nikolai Rajevskile, mille ta kirjutas asumisel olles. Poeem on vene ohvitserist, kes olles pettunud kõrgklassi elus, läks seiklema Kaukaasiasse. Seal vangistasid ta tšerkessid, kuid kaunis tšerkessi naine päästis ta. Poeem põhineb etnograafiliselt tõestel andmetel, ja on osa ettekujutusest Kaukaasiast tänaseni. See on üks Puškini kuulsamaid teoseid.

Poeemis on poeetilised sõnad (epiloog, 2. salm):


Ja sõjakarje vaibus:
Kõik on allutatud Vene mõõgale.
Uhked Kaukaasia pojad,
Te võitlesite, te surite kohutavalt;
Kuid meie veri teid ei päästnud,
Ei lummatud raudrüü,
Ei mäed ega tormakad hobused,
Ei metsiku vabaduse armastus!
Nagu Batu hõim,
Reedab Kaukaasia oma vanavanaisad


## Vaata ka
* Aleksandr Puškin

## Viited

## Välislingid
* ''Kaugaasia vang'', tekst vene Vikitekstis (vene keeles)
Nice'i Miséricorde'i kabel

**Miséricorde'i kabel** (prantsuse keeles Chapelle de la Miséricorde) on barokkstiilis katoliku kabel Prantsusmaal, Nice'i vanalinna (Vieux-Nice) südames, Cours Saleya turu ääres. Tegemist on ühe olulisema 18. sajandi religioosse arhitektuurimälestisega Prantsuse Rivieral. Alates 1921. aastast on kabel kantud Prantsusmaa kaitstavate ajaloomälestiste (Monument historique) nimekirja.

Kabeli ehitamist alustati 1747. aastal pärast seda, kui La confrérie des Pénitents Noirs de la Miséricorde otsustas rajada uue palvekoha. Ehitustööd viidi lõpule 1770. aastal. Hoone ehitati endise Sardiinia kuninga soolalao kohale, ajal, mil Nice kuulus Sardiinia kuningriigi koosseisu. Projekti autor oli Torino koolkonda kuuluv arhitekt Bernardo Antonio Vittone (1704–1770), kes on tuntud oma hilisbaroksete ja rokokoolike sakraalhoonete poolest.

Chapelle de la Miséricorde kuulub endiselt La confrérie des Pénitents Noirs de la Miséricorde'le ning seda kasutatakse aeg-ajalt liturgiliste talituste ja erisündmuste läbiviimiseks. Kabel on avatud ka külastajatele ning on populaarne sihtkoht nii arhitektuuri- kui kultuurihuviliste seas.

## Viited
USA Hockey

**USA Hockey** on Ameerika Ühendriikides jäähoki eest vastutav üleriigiline ühendus. Selle on tunnustanud Rahvusvaheline Olümpiakomitee ja Ameerika Ühendriikide Olümpia- ja Paraolümpiakomitee kui riigis organiseeritud jäähoki juhtorgan. Samuti kuulub see Rahvusvahelisse Jäähokiföderatsiooni. Enne 1991. aasta juunit kandis ühendus nime **Ameerika Ühendriikide Harrastusjäähoki Assotsiatsioon** (AHAUS).

## Viited

## Välislingid
* USA Hockey koduleht
Cimiez

**Cimiez** on Nice'i linnaosa Prantsusmaal, mis asub kesklinnast kirdes, mäekünkal Vahemere kohal. Tegemist on ajaloolise ja prestiižse piirkonnaga, mis on tuntud oma antiiksete roomaaegsete varemete, 19.–20. sajandi belle époque'i arhitektuuri ning rahuliku ja rohelise elukeskkonna poolest. 

Cimiez kuulub Nice'i hinnatuimate elurajoonide hulka ning on populaarne nii kohalike elanike kui ka kultuuri- ja ajaloohuviliste seas.

## Ajalugu
Cimiezi piirkond kattub muistse Rooma linna Cemenelumi asukohaga, mis oli 1.–3. sajandil Alpes Maritimae provintsi pealinn. Cemenelum konkureeris tähtsuses mereäärse Nikaïaga, tänapäeva Nice'iga. Roomaaegset linna iseloomustasid suured termid, amfiteater ja varakristlik basiilika. Pärast Rooma riigi langust Cemenelum hääbus ning ala jäi osaliselt asustamata kuni keskajani, mil frantsiskaani mungad rajasid sinna kloostri ja hakkasid harima ümbritsevat maad.

19. sajandi lõpus muutus Cimiez eliitlinnaosaks, kuhu rajati luksuslikke villasid ja paleesid. Piirkonda külastas korduvalt ka Suurbritannia kuninganna Victoria, kelle auks ehitati Régina palee – esinduslik hotell, mida ta kasutas oma talveresidentsina.

## Vaatamisväärsusi
* Cimiezi amfiteater – 2.–3. sajandist pärit roomaaegne kiviehitis, kus toimusid avalikud etendused ja gladiaatorivõitlused; üks väheseid antiikseid amfiteatreid Lõuna-Prantsusmaal.
* Musée d’Archéologie de Nice-Cimiez – arheoloogiamuuseum, mis tutvustab piirkonna muistset ajalugu, sealhulgas leide Cemenelumi linnast ja varakristlikust basiilikast.
* Henri Matisse'i muuseum – muuseum 17. sajandi villas, kus eksponeeritakse Henri Matisse'i maale, joonistusi ja isiklikke esemeid; kunstnik elas ja töötas Cimiezis.
* Marc Chagalli muuseum (Musée National Marc Chagall) – muuseum, kus eksponeeritakse Marc Chagalli piibliteemalist loomingut; asub Cimiezi jalamil Boulevard de Cimiezil.
* Cimiezi frantsiskaani klooster (Monastère Notre-Dame-de-Cimiez) – keskajal rajatud kloostrikompleks koos barokse kirikuga, mille altarimaalid pärinevad Ludovico Brealt.
* Cimiezi kloostri kalmistu – kalmistu Cimiezi kloostri kõrval, kuhu on maetud mitmed tuntud kultuuritegelased, sealhulgas Henri Matisse, Raoul Dufy ja Roger Martin du Gard.
* Jardins des Arènes de Cimiez – suur oliivisaludega avalik park amfiteatri ümbruses, populaarne puhke- ja piknikukoht ning Fête des Mai festivali toimumispaik.
* Régina palee (Excelsior Régina Palace) – endine luksushotell, ehitatud 1897. aastal Suurbritannia kuninganna Victoria talveresidentsiks; tänapäeval korterelamu.
* Villa Paradiso – 19. sajandi lõpus rajatud aristokraatlik villa, mida on kasutatud kunstnike residentsina ja muusikakoolina.

## Viited
Krispy Kreme

**Krispy Kreme** on Ameerika Ühendriikide sõõrikute kett, mille peakorter asub Põhja-Carolinas Charlotte'is. Krispy Kreme ei tegutse Eestis.

## Viited
Ennise helmes

**Ennise helmes** (CIIC 53, Briti Muuseum) on 2,1 cm läbimõõduga ovaalne merevaigust helmes, millel on lühike ogamkirjas tekst. Helmes pärineb Ennisest Clare'i krahvkonnas Iirimaal ja on dateeritud 5.–7. sajandisse. Ennise helmes on väikseim teadaolev ogamkirjaga ese.

## Kirjeldus
Helmes on punakast merevaigust, ovaalse kujuga ja läbiva auguga, mis viitab sellele, et see riputati nööri otsa ja kanti võib-olla kaelas. Täpselt pole teada, millal helmes valmistati või mis etapis sellele kiri lisati. Iirimaalt leitud esemete merevaik pärineb peamiselt Läänemere piirkonnast ning merevaikhelmed on sagedased leiud hilispronksiajast ja rauaajast kuni varakeskajani.

Kirja moodustavad selged ogamid mõnede ebatavaliste lisandustega. Lugemissuund arvatakse olevat alt üles nii, et helmes lebab lamedal küljel, auk tekstist paremal. Kummaline <-kujuline märk teksti algul baasjoonest vasakul ei  vasta ühelegi teadaolevale ogamtähele ja seda on peetud lisamärgiks "uileann". Sellele järgnevad suhteliselt selged märgid DMVA või DMLO, mille järel näib baasjoon harunevat, üks haru läheb paremale 45 kraadise nurga all ja tähed näivad olevat VA; teine haru läheb vasakule sarnase nurga ja pikkusega, vaid otsas on vaid üks kaldjoon või moodustub sarnanev kujund. Viimase tõlgenduse alusel ja vastupidisest suunast alustades on teksti loetud ATUCMLU.

## Ajaloost
Helmest mainiti ja kujutati illustratsioonil, tõlgendust lisamata, esmakordselt 1856. aasta publikatsioonis, kus märgiti, et see oli olnud paljude põlvkondade vältel Clare'i krahvkonna O'Connorite perekonna valduses (nii Macalister kui ka Westropp mainivad konkreetselt Ennise linna) ning et seda kasutati amuletina valutavate silmade raviks. Usuti ka, et see "tagab rasedatele naistele ohutuse nende katsumuste tunnil". Helme viimane omanik kinkis selle oma ülemusele, kellelt selle ostis juveliir James H. Greaves Corkist ja seejärel läks see 1888. aastal lord Londesborough' kollektsiooniga Briti Muuseumile.

## Viited
Cimiezi küngas

**Cimiezi küngas** (prantsuse keeles colline de Cimiez) on kõrgendik Nice'i kirdeosas, mis ulatub umbes 90–100 meetrit üle merepinna. Küngas oli asustatud juba antiikajal, mil sinna rajati roomlaste linn Cemenelum, mis kujunes Alpes Maritimae provintsi halduskeskuseks. Tänapäeval kuulub Cimiezi kõrgendik samanimelise linnaosa koosseisu ning on tuntud oma kultuuripärandi ja roheluse poolest.

Kõrgendikul asuvad mitmed tähtsad ajaloo- ja kunstiasutused, sealhulgas Cimiezi amfiteater, Musée d'Archéologie de Nice-Cimiez, Henri Matisse'i muuseum, Marc Chagalli muuseum, frantsiskaani klooster koos kalmistuga ning Jardins des Arènes de Cimiez – park, mida ääristavad sajandivanused oliivipuud. Cimiez on ka prestiižne elamupiirkond, kus paiknevad 19. sajandi lõpu ja 20. sajandi alguse luksuslikud villad ning ajalooline Régina palee, mis oli kuninganna Victoria talveresidents.
Tšehhi naiste jäähokikoondis

**Tšehhi naiste jäähokikoondis** esindab Tšehhit naiste rahvusvahelistel jäähokivõistlustel ja turniiridel, nagu maailmameistrivõistlustel, kus ta on võitnud kaks pronksmedalit, mõlemad 2020. aastatel. Koondis tegutseb Rahvusvahelise Jäähokiföderatsiooni liikme,  Tšehhi jäähokiliidu haldusalas.

## Saavutused

### Olümpiamängudel

### Maailmameistrivõistlustel

## Välislingid
*Tšehhi koondise koduleht
*Tšehhi koondis IIHF-i veebilehel
Soome naiste jäähokikoondis

**Soome naiste jäähokikoondis** on jäähokikoondis, mis esindab Soomea naiste jäähokis. Koondist juhendab Rahvusvahelise Jäähokiföderatsiooni liige Soome jäähokiliit.

## Saavutused

### Olümpiamängudel

### Maailmameistrivõistlustel

## Välislingid
*Soome koondise koduleht
*Soome koondis IIHF-i veebilehel
Jabiru-toonekurg

**Jabiru-toonekurg** (*Jabiru mycteria*) on toonekurglaste sugukonda kuuluv linnuliik.

## Välimus
Jabiru-toonekurg on 122–140 cm pikk. Tiibade siruulatus on 230–260 cm. Kaalub 8 kg.

Sulestik on valge. Pea ja kael on sulgedeta ja tuhmmustad. Kaela alaosas on 75–100 mm lai punast värvi triip. Kui lind on rahulik, on see triip sügavroosa, kui lind erutub, muutub see tumepunaseks. Nokk on must ja natuke ülespoole kõver. Jalad on mustad. Silmad on pruunid. Rinna keskel on 15 mm lai ja 50 mm pikk sulgedeta laik, mida on näha vaid siis, kui lind seisab püsti ja sirutab kaela välja.

## Levik
Jabiru-toonekure levila ulatub Mehhikost Põhja-Argentina ja Uruguayni.

Elavad padurates, savannides, ljaanodes, jõgede ja järvede ääres, lehtersuuetes ning riisipõldudel.

## Toitumine
Toituvad kaladest, konnadest, madudest, putukatest, noortest prillkaimanitest ja kilpkonnadest. Ljaanodes moodustavad kuival perioodil toidust 80% kalad, sealhulgas ameerika liitlõpused ja suured tiigersalmlerid. Vihmaperioodil toituvad peamiselt angerjatest.

Kuival perioodil toituvad 11–50-linnulistes parvedes, ajades kalad madalamasse vette, kus neid on lihtsam püüda. Vihmaperioodil toituvad üksi.

## Pesitsemine
Tavaliselt pesitsevad üksikult, vahel kolooniates koos teiste toonekurglastega. 2 m lai ja meetrisügavune pesa on ehitatud okstest ja mudast ning asub puu otsas. Belize'is pesitsevad 15–30 m kõrgusel, Venezuelas 8–26 m kõrgusel.

Colombias ja Mehhikos algab pesitsusaeg novembris või detsembris, Venezuelas pesitsevad juulist detsembrini. Kurnas on 3–4 muna. Muna on 73–76 mm pikk ja 58 mm lai. Pojad saavad lennuvõimeliseks 80–90 päeva vanuselt.

## Eluiga
Jabiru-toonekurg võib elada 36-aastaseks.

## Viited

## Välislingid
Džindžas

**Džindžas** on küla (*mazciems*) Lätis Smiltene piirkonnas Bilska vallas. Küla asub valla kaguosas.

Seal kasvav tamm ümbermõõduga 4,54 m on looduskaitse all. Külas asub Džindžase bussipeatus. 

## Viited
Väike-Reola mõis

**Väike-Reola mõis** (saksa keeles *Klein-Rewold*) oli rüütlimõis Kambja kihelkonnas Tartumaal. Nüüdisaegse haldusjaotuse järgi asub mõis Kambja vallas Tartu maakonnas.

17. sajandil eraldati  Reola mõisast, Väike-Reola mõis ja 1829. aastal Vastse-Reola, hilisem Maaritsa mõis. 

## Viited

## Kirjandus
*Maiste, Juhan. *Tartumaa mõisad*. Näituse "Kaotatud paradiis" kataloog. − Eesti Põllumajandusülikool. Maastikuarhitektuuri eriala toimetised II. Balti villa rustica II. Tartu: 2005. Lk 72.
*Stryk, Leonhard von. *Beiträge zur Geschichte der Rittergüter Livlands*. Erster Teil. Der estnische District. Dorpat: Druck von C. Mattiesen, 1877. Lk 35-37 https://personen.digitale-sammlungen.de/baltlex/Blatt_bsb00001239,00051.html?prozent=.
**Tartumaa: maadeteadusline, majandusline ja ajalooline kirjeldus*. Peatoim. J. Rumma, toim. J. G. Granö, J. V. Veski. − Eesti I. Tartu: Eesti Kirjanduse Selts, 1925. Lk 171 http://www2.kirmus.ee/grafo/index.php?ID=697.

## Välislingid
Kralovice

**Kralovice** (saksa keeles *Kralowitz*) on linn Tšehhis Plzeňi maakonnas Plzeňi põhjaringkonnas. Kralovice asub Plzeňi kesklinnast ligikaudu 28 km põhjakirdes.

Asulat on esmamainitud 1183. aastal. Linnaõigused sai Kralovice 1547. aastal. Kolmekümneaastases sõjas hävis pool linnast. 1845. aastal tabas linna suur tulekahju. Linna taasülesehitamine kestis aastaid ja see muutis oluliselt kesklinna ilmet.

Kralovices asub endine Mariánská Týnice kloostrikompleks, mis oli varem palverännusihtkoht. Tänapäeval asub seal muuseum.

## Viited
Rootsi naiste jäähokikoondis

**Rootsi naiste jäähokikoondis** on jäähokikoondis, mis esindab Rootsit naiste jäähokis. Koondist juhendab Rahvusvahelise Jäähokiföderatsiooni liige Rootsi jäähokiliit.

## Saavutused

### Olümpiamängudel

### Maailmameistrivõistlustel

## Välislingid
*Rootsi koondise koduleht
*Rootsi koondis IIHF-i veebilehel
Mários Ioánnou Elía

**Mários Ioánnou Elía** (sündinud 19. juunil 1978 Paphoses) on Küprose-Kreeka helilooja, akadeemik ning kunsti- ja kultuuriasutuste juht. Muusikateadlased, kriitikud ja meedia on tema kohta öelnud "muusikaline fenomen", "monumentaalsuse mees", "oma põlvkonna heliloojate teerajaja", "muusika uuendaja", "helimaagia võlur" ja "kaasaegse muusika imelaps".

## Looming
Elía teosed on rahvusvahelise haardega. Tema loomingusse kuuluvad sümfooniad, oratooriumid, ooperid, rapsoodiad, kooriteosed ja pidulikud kompositsioonid, mida iseloomustavad originaalsus, leidlikkus ja erinevate muusikastiilide süntees. Tema kataloogis on ligikaudu 100 heliteost.

## Viited
Victoria's Secret

**Victoria’s Secret** on Ameerika pesubränd, mis on tuntud eelkõige naistepesu tootjana. 

Ettevõte asutati 1977. aastal ning sellest on kujunenud üks juhtivaid pesubrände maailmas. Ettevõte on noteeritud New Yorgi börsil.

Victoria’s Secret on kuulus oma stiilsete ja mugavate toodete poolest ning iga-aastaste moeetenduste tõttu, kus astuvad üles maailmakuulsad modellid. 

Lisaks pesule pakub bränd ka ilutooteid ning on paljude naiste seas väga populaarne.
Belgia rahvuspäev

**Belgia rahvuspäev** (hollandi keeles *Nationale feestdag van België*, prantsuse keeles *Fête nationale belge*, saksa keeles *Belgischer Nationalfeiertag*) on Belgia rahvuspüha. Seda tähistatakse 21. juulil. See on üks kümnest Belgia riigipühast, 21. juulil tähistatakse esimese belglaste kuninga Léopold I kroonimise aastapäeva. Léopold I krooniti aastal 1831.

## Vaata ka
* Belgia kultuur
* Belgia pikal üheksateistkümnendal sajandil

## Kirjandus
*
B. Traven

**B. Traven** oli kirjanik, ta arvatakse olevat pärit Saksamaalt või Poolast. Ta tegutses Saksamaal kui anarhist, ta taheti arreteerida, kuid ta põgenes Mehhikosse. Mehhikos ütles ta et on ameeriklane, kes elas San Franciscos, ja maavärinas läksid kaduma kõik tema dokumendid. Ta elas kogu oma ülejäänud elu Mehhikos. Ta kasutas alati pseudonüümi B. Traven, keegi ei tea tema tegelikku nime, kuigi selle kohta on oletusi. Tema teostest on tuntumad Sierra Madre aare, millest on tehtud ameerika film, ja Surmalaev, millest on tehtud saksa film. Tema teosed on väga muljetavaldavad, ning nendes kajastub anarhism isikliku mõtelaadina.

## Vaata ka
* Anarhism

## Viited

## Välislingid
* Sierra Madre aare, film 1948. aastast (inglise keeles)
* Surmalaev, 1934 (inglise keeles)
* Das Totenschiff, film 1959. aastast (saksa keeles)
Curtea de Argeși klooster

**Curtea de Argeși klooster** on Rumeenia õigeusu klooster Lõuna-Rumeenias Argeși maakonnas Curtea de Argeși linnas.

Klooster rajati 16. sajandi alguses vürst Neagoe Basarabi valitsemisajal ning on silmapaistev näide Rumeenia kirikuarhitektuurist, milles põimuvad Bütsantsi, gooti ja renessansi mõjutused.

Lisaks religioossele ja arhitektuurilisele väärtusele on Curtea de Argeși klooster ka Rumeenia kuningliku perekonna matmispaik. Ajaloolisse kloostrikirikusse on maetud kuningas Ferdinand I, kuninganna Maria, kuningas Carol I ja kuninganna Elisabeta. 

Carol II säilmed toodi Rumeeniasse 2003. aastal pärast tema surma eksiilis 1953. aastal. Algselt asetati need ajutisse hauda kloostrikompleksis, kuid 9. märtsil 2019. aastal maeti ta ümber uude kuninglikku katedraali, mis asub kloostri vahetus läheduses. Samasse katedraali on maetud ka tema poeg kuningas Mihai I ja tema abikaasa kuninganna Ana.

## Viited
72. ekspeditsioon

**72. ekspeditsioon** oli Rahvusvahelise Kosmosejaama 72. alaline meeskond. 

Ekspeditsioon algas 23. septembril 2024, kui kosmoselaev Sojuz MS-25 lahkus jaamast ning jaama komandöriks sai NASA astronaut Sunita Williams. Ekspeditsioon lõppes 18. aprillil 2025.

Missiooni käigus jätkati ulatuslikku teadustööd, keskendudes eelkõige bioloogiale, inimfüsioloogiale, füüsikale ja materjaliteadusele. Lisaks teadusuuringutele tegeles meeskond ka kosmosejaama hoolduse ja süsteemide uuendamisega, et tagada jaama tõrgeteta toimimine tulevaste missioonide jaoks.

## Viited
Xalapa

**Xalapa**, ametlikult **Xalapa-Enríquez**, on Mehhiko Veracruzi osariigi pealinn ja samanimelise valla halduskeskus.

2020. aasta rahvaloenduse andmetel elas Xalapa linnas 443 063 inimest.

Xalapa paikneb Veracruzi osariigi keskosas ja on osariigi suuruselt teine linn pärast osariigiga samanimelist sadamalinna Veracruzi, mis asub Xalapast kagus.

## Viited
Campeche

**San Francisco de Campeche**, üldiselt tuntud lihtsalt kui **Campeche**, on linn Mehhikos Campeche osariigis ning ühtlasi osariigi ja Campeche valla pealinn. Linn asub Campeche lahe kaldal, mis on osa Mehhiko lahest. 2020. aasta rahvaloenduse järgi elas linnas 249 623 inimest.

Linna rajasid 1540. aastal Hispaania konkistadoorid endise maiade linna Can Pech kohale. Kolumbuse-eelsest asulast on säilinud vaid väheseid jälgi.

Campeche linn on tuntud oma hästi säilinud koloniaalajastu linnamüüri ja kindlustuste poolest, mis kaitsesid linna piraatide rünnakute eest. Tänu oma hästi säilinud linnamüüridele ja väljapaistvale koloniaalarhitektuurile kanti Campeche 1999. aastal UNESCO maailmapärandi nimekirja. Campeche on koos Kanadas asuva Québeci linnaga üks väheseid Põhja-Ameerika linnu, kus enamik ajaloolisest linnamüürist on säilinud.

Ajalooliselt elasid hispaanlased müüride sees, samal ajal kui põlisrahvad elasid linnamüüride ümbruses asuvates eeslinnades ehk *barrio*tes, nagu San Francisco, Guadalupe ja San Román. Need asumid on tänaseni säilitanud oma ajaloolised kirikud, millest Guadalupe kirik on peaaegu 500 aastat vana.

## Viited
Roheeoseline ebasirmik

**Roheeoseline ebasirmik** (*Chlorophyllum molybdites*) on šampinjoniliste (*Agaricaceae*) sugukonda, šampinjonilaadsete (*Agaricales*) seltsi kuuluv liik seeni.

Seent on aastani 2025 leitud vaid Tallinna loomaaeda tekitatud tehislikust vihmametsast.

## Välislingid
*
Elsa

**Elsa** võib tähendada järgmist:

* Elsa (Yukon), endine asula Kanadas
* Elsa (Texas), linn USA-s Texase osariigis
* Elsa (eesnimi)

**ELSA** võib tähendada järgmist:
* Euroopa Õigusüliõpilaste Assotsiatsioon (*European Law Students' Association*)
Oliver Solberg

**Oliver Solberg** (sündinud 23. septembril 2001  Fredrikstadis Norras) on Rootsi rallisõitja. Tema kaardilugeja on britt Elliott Edmondson. 

## Rallikarjäär
Solberg alustas oma rallikarjääri 2017. aastal 15-aastaselt. Arvestades tema noorust, oli üks väheseid võistlusi, kus tal võistelda lubati, Läti rallimeistrivõistlused. Tema esimene ralli oli Rally Alūksne autoga Peugeot 208 R2 ning ta lõpetas 2. kohaga oma klassis. Läti ralli meistrivõistlustel 2018. aastal lõpetas LRC3 kategoorias 2. kohaga Mārtiņš Sesksi järel. 2019. aasta hooajaks istus ta R5 masinasse ning võitis Läti ralli meistritiitli Volkswagen Polo GTI R5 autoga.

Solberg tegi oma WRC debüüdi 2019. aasta Walesi rallil Volkswagen Polo GTI R5 auto roolis. Solberg sai oma esimese WRC-sarja võidu WRC3 klassis esikohaga Rally Estonial. 2020. aasta võitis ta FIA ERC1 juunioride meistri tiitli.

Aastatel 2021 liitus Solberg valitseva WRC-sarja tootjafirmade meistri Hyundai Shell Mobis WRT-ga, plaaniga sõita kogu hooaeg WRC-2 sarjas. Pärast debüüti meeskonna eest 2021. aasta Monte Carlo rallil Hyundai i20 R5-l pakuti talle ootamatult võimalust teha hooaja teisel etapil, Soome Arktika rallil, WRC Rally 1 debüüt. Ta lõpetas ralli 7. kohaga. Samal aastal sõitis veel kolmel WRC rallil.

2022. aastal võistles ta Hyundai i20 N Rally1 autoga kaheksal WRC rallietapil, parim oli 4. koht Belgia rallil. Sama hooaja lõpus teatati, et Solberg lahkub Hyundai tiimist. Hooaegadel 2023 ja 2024 võistles Solberg Škoda Fabia RS Rally2 autoga WRC2 sarjas, kuid ühtegi poodiumikohta ei võitnud. 

2025. aasta hooaega alustas ta samuti WRC2 sarjas Toyota GR Yaris Rally2 ralliautoga ning parim koht oli Akropolise ralli 6. koht. Rally Estonial võimaldati Solbergil võistelda Toyota GR Yaris Rally1 autoga ning tulemuseks oli rallivõit Ott Tänaku ja Thierry Neuville'i ees.

## Isiklik elu
Oliver Solberg on 2003. aasta ralli maailmameistri norralase Petter Solbergi ja rootslanna Pernilla Solberg (Walfridsson) poeg. Tema lell on Henning Solberg, kes on samuti võistelnud autoralli maailmameistrivõistluste WRC klassis. Henningu poeg Oscar Solberg on samuti rallisõitja. Oliver Solberg elab Lääne-Rootsis Gunnarskogi väikelinnas. 
 
## Välislingid
*  Oliver Solberg. e-wrc profiil
Manzanillo

**Manzanillo**  on rahvaarvult suurim linn Mehhiko Colima osariigis ning Manzanillo valla halduskeskus. Linn asub Vaikse ookeani rannikul ning on koduks Mehhiko kõige tihedaima liiklusega sadamale, mis vastutab México linna Vaikse ookeani suunalise kaubavahetuse eest.

Manzanillo on Colima osariigi suurim omavalitsus nii majanduselt ja turistide arvult. Linnas on alates 1957. aastast korraldatud rahvusvahelisi ja riiklikke kalastusturniire, sealhulgas Dorsey turniiri.

Viimastel aastakümnetel on Manzanillo arenenud ka rahvusvahelise turismisihtkohana, pakkudes külastajatele ranna- ja merepuhkuse võimalusi ning aastaringset soodsat kliimat.

## Viited
Oaxaca de Juárez

**Oaxaca de Juárez**, lühidalt **Oaxaca** (zapoteki keeles **Ndua**), on Oaxaca osariigi pealinn ja suurim linn. See on ühtlasi ka Oaxaca valla halduskeskus, mis on rahvaarvult osariigi suurim ning tiheduselt neljas. Linn asub Centro ringkonnas, Oaxaca orus, Sierra Madre mäestiku jalamil Cerro del Fortíni nõlval, ulatudes Atoyac'i jõe kallasteni.

Oaxacas mängib tähtsat rolli päranditurism, mis on linna majanduse oluline osa. Linnas leidub rohkelt koloniaalarhitektuuri, arheoloogilisi paiku ning elavat põlisrahvaste – zapotekide ja mixtekide – kultuuripärandit. Oaxaca de Juárezi vanalinn koos lähedalasuva Monte Albáni arheoloogilise alaga lisati 1987. aastal UNESCO maailmapärandi nimistusse.

Linna nimi Oaxaca tuleneb nahua keele nimest *Huaxyacac*, mis hispaania keelde mugandati esialgu kui *Guajaca*, hiljem *Oaxaca*. Aastal 1872 lisati nimele "de Juárez" austusavaldusena Benito Juárezile, kes oli osariigi põliselanik ning Mehhiko president aastatel 1852–1872, juhtides riiki ka Prantsuse interventsiooni ajal.

Linna zapotekikeelne nimi Ndua on endiselt kasutusel. Omavalitsuse vapil on kujutatud Donají, kes võeti Mixteki rahva poolt pantvangi ja hukati. Ta sümboliseerib linna traagilist, kuid sügavat ajalugu.

## Viited
Malta ordu pass

**Malta ordu pass** on reisidokument, mida väljastatakse Malta ordu ametnikele. Tegemist on biomeetrilise passiga, mis vastab täielikult ICAO 9303 rahvusvahelisele standardile.

Malta ordu diplomaatilisi passe väljastatakse ainult piiratud ringile isikutele. Pass antakse Ordu valitsusorgani liikmetele, ordu diplomaatiliste esinduste juhtidele ja liikmetele (samuti nende abikaasadele ja alaealistele lastele) ning erandjuhtudel ka ordu eriülesannetega kõrgetele esindajatele. 2017. aastal oli kasutusel 500 Malta ordu passi. Neid passe omavad isikud jäävad oma päritoluriigi kodanikeks ning saavad kasutada oma riigi väljastatud passe.

Pass kehtib neli aastat ning selle kehtivus on otseselt seotud ametiaja kestusega.
Passi taotlemise ja trükkimise eest vastutab Viinis asuv Austria riiklik trükikoda (*Österreichische Staatsdruckerei*).

Malta ordul on diplomaatilised suhted 115 riigiga, mis tähendab, et nendes riikides tunnustatakse ja aktsepteeritakse ordu passi kehtiva reisidokumendina. Euroopa Liidu riikidest ei tunnista seda kehtiva dokumendina Norra ja Taani.

## Viited
Šveitsi naiste jäähokikoondis

**Šveitsi naiste jäähokikoondis** on jäähokikoondis, mis esindab Šveitsi naiste jäähokis. Koondist juhendab Rahvusvahelise Jäähokiföderatsiooni liige Šveitsi jäähokiliit.

## Saavutused

### Olümpiamängudel

### Maailmameistrivõistlustel

## Välislingid
*Šveitsi koondise koduleht
*Šveitsi koondis IIHF-i veebilehel
Yang Hyun-jun

**Yang Hyun-jun** (korea keeles 양현준; sündinud 25. mail 2002 Busanis) on Lõuna-Korea jalgpallur, kes mängib parema äärepoolkaitsjana Šotimaa kõrgliigaklubis Celtic ja Lõuna-Korea jalgpallikoondises.

Lõuna-Korea kõrgliigas debüteeris ta 2021. aastal Gangwon FC meeskonnas. Läbimurde tegi ta järgmise aastal, kui lõi Lõuna-Korea kõrgliigas seitse väravat ning valiti liigahooaja parimaks noormängijaks.

2024. aasta juulis sõlmis ta viieaastase lepingu Celticuga. Celticu meeskonnas debüteeris ta 5. augustil mängus Ross County vastu. Esimese värava lõi ta sama aasta 12. novembril mängus Aberdeeni vastu.

Lõuna-Korea jalgpallikoondisse kutsuti Yang esimest korda 2022. aasta septembris. Koondisedebüüdi tegi ta aasta hiljem, 7. septembril sõprusmängus Walesi vastu. Ta kuulus Lõuna-Korea koondisse 2024. aasta Aasia meistrivõistlustel, kus pääses vahetusest väljakule veerandfinaalis Austraalia ja poolfinaalis Jordaania vastu.

## Saavutused
;Celtic
*Scottish Premiership: 2023–24, 2024–25
*Scottish Cup: 2023–24
*Scottish League Cup: 2024–25

## Viited

## Välislingid
* Profiil Celtic FC kodulehel
Taani naiste jäähokikoondis

**Taani naiste jäähokikoondis** on jäähokikoondis, mis esindab Taanit naiste jäähokis. Koondist juhendab Rahvusvahelise Jäähokiföderatsiooni liige Taani jäähokiliit.

## Saavutused

### Olümpiamängudel

## Välislingid
*Taani koondise koduleht
*Taani koondis IIHF-i veebilehel
Saksamaa naiste jäähokikoondis

**Saksamaa naiste jäähokikoondis** on jäähokikoondis, mis esindab Saksamaat naiste jäähokis. Koondist juhendab Rahvusvahelise Jäähokiföderatsiooni liige Deutscher Eishockey-Bund.

## Saavutused

### Olümpiamängudel

### Maailmameistrivõistlustel

## Välislingid
*Saksamaa koondise koduleht
*Saksamaa koondis IIHF-i kodulehel
Ruikas

**Ruikas** on küla (*mazciems*) Lätis Smiltene piirkonnas Bilska vallas. Küla asub valla põhjaosas.

Seal kasvav saar ümbermõõduga 4,34 m on looduskaitse all. Küla lähistel asuvad Vecruikase muinaskalmed on regionaalse kaitse all. Külas asub Ruikase bussipeatus. 

## Viited
Roņi (Bilska vald)

**Roņi** on küla (*mazciems*) Lätis Smiltene piirkonnas Bilska vallas. Küla asub valla kirdeosas.

## Viited
Volga unilook

**Volga unilook** (*Sisymbrium volgense*) on ristõieliste sugukonda unilooga perekonda kuuluv ühe- või kaheaastane rohttaim.

Taim kasvab Eestis harva, tulnukliigina.

## Välislingid
*
Irvnokk

**Irvnokk** (*Anastomus*) on toonekurglaste sugukonda kuuluv lindude perekond.

Perekonda kuulub kaks liiki:
* must-irvnokk (*Anastomus lamelligerus*)
* valge-irvnokk (*Anastomus oscitans*)

## Viited
Jaapani naiste jäähokikoondis

**Jaapani naiste jäähokikoondis** on jäähokikoondis, mis esindab Jaapanit naiste jäähokis. Koondist juhendab Rahvusvahelise Jäähokiföderatsiooni liige Jaapani jäähokiliit.

## Saavutused

### Olümpiamängudel

### Maailmameistrivõistlustel

### Aasia talimängudel

## Välislingid
*Jaapani koondise koduleht
*Jaapani koondis IIHF-i kodulehel
Santiago de Querétaro

**Santiago de Querétaro** (otomikeelne nimi: *Dähnini Maxei*) on Mehhiko Querétaro osariigi pealinn ja suurim linn. 

Linn paikneb umbes 213 kilomeetrit Mehhiko pealinnast Méxicost loodes, 63 kilomeetrit San Miguel de Allendest kagus ning 200 kilomeetrit San Luis Potosíst lõunas. Linn on jaotatud 16 linnaosaks. 1996. aastal lisati Querétaro vanalinn UNESCO maailmapärandi nimistusse.

Alates 1990. aastate keskpaigast on Querétaro piirkonnas toimunud märkimisväärne tööstuslik ja majanduslik areng. Querétaro metropoli piirkonna SKP elaniku kohta ulatub umbes 20 000 USA dollarini, mis on teine kõrgeim Mehhiko suurlinnade seas pärast Monterreyt. Querétaro majanduse olulisemad valdkonnad on infotehnoloogia ja andmekeskused, logistikateenused, lennukitööstus, kõnekeskused, autotööstus ja masinatööstus ning keemia- ja toiduainetööstus. Querétaro piirkonnas on kiiresti arenev ka veinikasvatus, kus tegutseb ka tuntud Hispaania veinivalmistaja Freixenet. Osariik on täna Mehhiko suuruselt teine veinipiirkond, jäädes alla vaid Baja California osariigile.

## Viited
Must-irvnokk

**Must-irvnokk** (*Anastomus lamelligerus*) on toonekurglaste sugukonda kuuluv linnuliik.

## Välimus
Must-irvnokk on 80–94 cm pikk. Kaalub 1–1,3 kg. Isaslind on suurem kui emaslind. *A. l. lamelligerus* on suurem kui *A. l. madagascariensis*.

Nokk on 172 mm pikk. Lind ei saa nokka täielikult sulgeda, sest noka alumine pool on kaarjas. Kahe nokapoole vahele jääb 5,9 mm ruumi.

Sulestik on musta värvi ja rohelise, lilla või pruuni läikega. Noorlinnud on tuhmimat värvi.

## Alamliigid ja levik
Liigil on kaks alamliiki:
* *A. l. lamelligerus* Temminck, 1823 – Sahara-taguses Aafrikas
* *A. l. madagascariensis* Milne-Edwards, 1880 – Madagaskaril

Elavad padurates, soodes, jõgede ja järvede ääres, riisipõldudel ning lammidel.

## Toitumine
Toituvad peamiselt 25–60 mm läbimõõduga tigudest, kuid ka karpidest, konnadest, krabidest, ussidest, kaladest ja putukatest. Pojad söövad ainult tigusid.

Otsivad toitu 10–50 cm sügavusest veest. Toidu leidmiseks kasutavad nii kompimist kui nägemist. Vahel seisavad nad vees kõndivate jõehobude seljas. Jõehobud liigutavad veetaimi, mille all elavad teod. Kui lind tigu näeb, haarab ta teo noka vahele ja lendab söömiseks veidi kaugemale.

## Pesitsemine
Pesitsevad kolooniates, mõnikord koos teiste liikidega. Pesa asub puu otsas, eelistavad alumisi oksi. Võivad pesitseda ka roostikus. 50 cm lai pesa on ehitatud okstest ja pilliroost ning vooderdatud lehtede ja rohuga.

Pesitsusaeg algab vihmaperioodi lõpus, kui tigusid on kõige rohkem. Vahel hakkavad pesitsema ka vihmaperioodi alguses või kuiva perioodi lõpus. Kurnas on 3–4 muna mõõtmetega 55,7 × 39,9 mm. Muna kaalub 35 g. Haudeperiood kestab 25–30 päeva. Pojad saavad lennuvõimeliseks 50–55 päeva vanuselt.

## Viited

## Välislingid
Reynosa

**Reynosa** on Mehhiko Tamaulipase osariigi suurim linn. Linn on ühtlasi Reynosa valla halduskeskus.

Reynosa paikneb Rio Grande jõe lõunakaldal ning üle jõe paikneb USA piirilinn Hidalgo. Reynosa elanike arv oli 2020. aasta rahvaloenduse andmetel 691 557, mis teeb sellest Mehhiko 24. rahvarohkeima linna.

Reynosa majandus toetub peamiselt tööstusele ja tootmisele ning linnas asuvad mitmed ekspordiks tootvad tehased.

## Viited
Manětín

**Manětín** (saksa keeles *Manetin*) on linn Tšehhis Plzeňi maakonnas Plzeňi põhjaringkonnas. Manětín asub Plzeňi kesklinnast ligikaudu 30 km põhjaloodes.

Asulat on esmamainitud 1169. aastal, mil kuningas Vladislav II kinkis selle Johanniitide ordule. Johanniitide tegelik valitsusaeg Manětínis lõppes 1420. aastal. 1712. aastal hävis tulekahjus pool linnast.

Manětíni vanalinn ja linna haldusalasse kuuluv Rabštejn nad Střelou on alates 10. septembrist 1992 ajaloolised linnakaitsealad.

Linna olulisim vaatamisväärsus on barokkstiilis Manětíni loss.

## Viited
Fin plotter

Mitme autoriga loomeprojekt, arvutigraafika pioneer Eestis. 
Autorid: Vello Tamm, Jüri Tenson, Jüri Lilles. Piltide signeerimise õigust omas Vello Tamm.
Kasutati mereuurimise alase teadustöö jaoks soetatud arvutit Tektronix 4051 (111-10), 1975. aasta mudelit koos plotteriga (printeri variant, mis liigutas paberi pinnal pliiatsit) Tektronix 4662. Lühend "fin" tuleneb graafikafailide laiendist .fin.

Näitusekomplekt (25 tööd) osales näitustel:

Pärnu, Mai kino avamise puhul,1986 

Vaasa, Pärnu linna poolt kingitus sõpruslinn Vaasale, 1986

Tallinn, Tammsaare muuseum, 1986

Tartu, Tartu Kunsti Muuseum, 1987
Merilo

**Merilo** on eesti perekonnanimi.

2025. aasta 1. jaanuari seisuga oli Eestis perekonnanimi Merilo 180 inimesel (73 mehel ja 107 naisel). Perekonnanimede levikult on Merilo meeste puhul 1266. ja naiste puhul 850. kohal. Perekonnanimi Merilo on levinuim Lääne maakonnas, kus neid on maakonna 10 000 elaniku kohta 3,91. 

## Nime kandjaid

* Andrus Merilo, eesti sõjaväelane (1973–)
* Ebe Merilo, eesti taimebioloog (1970–)
* Jaanika Merilo, Eesti ja Ukraina ühiskonnategelane (1979–)
* Kärt Kross-Merilo, eesti näitleja (1968–) 

## Viited
Zaretšnõi

**Zaretšnõi** (vene Заречный) on kinnine linn Venemaal Penza oblastis. Asub 6 km Penzast ida pool. 

Linn on sõjatööstuse keskus, seal toodetakse tankitõrjeraketikomplekse 9M123 Hrizantema ja tuumalõhkeseadeldiste komponente. Peamine tööandja on Rosatom.

2025. aastal elas linnas 58 597 inimest.

## Välislingid
Luc Frieden

**Luc Frieden** (sündinud 16. septembril 1963 Esch-sur-Alzette'is) on Luksemburgi poliitik (CSV, Chrëschtlech-Sozial Vollekspartei, (Kristlik-Sotsiaalne Rahvapartei)) ja endine koja ametnik. Ta on olnud Luksemburgi Suurhertsogiriigi peaminister alates 17. novembrist 2023.

Ta oli Saadikutekoja liige aastatel 1994–1998 ja uuesti 2013–2014. Aastatel 1998–2013 oli ta mitme Luksemburgi valitsuse liige kas justiits-, rahandus- või kaitseministrina. Pärast ajutist poliitikast tagasitõmbumist töötas ta pangandussektoris ja juristina. 2019. aastal sai ta Luksemburgi Kaubanduskoja presidendiks. 2022. aastal valiti ta ka Euroopa kaubandus- ja tööstuskodade katusorganisatsiooni Eurochambres presidendiks.

2023. aastal naasis ta Luksemburgi poliitikasse ja valiti Kristlik-Sotsiaalse Rahvapartei esikandidaadiks parlamendivalimistel, mille tema partei võitis. Alates 2023. aasta novembrist on ta juhtinud CSV ja liberaalse DP koalitsioonivalitsust. Alates märtsist 2024 on ta olnud ka CSV partei esimees.

Alates 1982. aastast õppis ta õigusteadust Luksemburgi ülikoolis ja Panthéon-Sorbonne'i ülikoolis. 1987. aastal sai ta võrdleva õiguse ja õigusfilosoofia magistrikraadi Cambridge'i Ülikoolist ning 1988. aastal Harvardi ülikoolist. Ta on täiendanud end Harvardi Kennedy Koolis.

1994. aastal valiti ta esimest korda Chrëschtlech-Social Vollekspartei esindajana Luksemburgi parlamenti. Ta oli 31. juulist 2004 kuni 22. veebruarini 2006 Luksemburgi kaitseminister ja 23. juulist 2009 kuni 4. detsembrini 2013 Luksemburgi rahandusminister.

17. novembrist 2023 on ta Luksemburgi Suurhertsogiriigi peaminister.

## Isiklikku
Ta on abielus ja tal on kaks last.
Viljandi - kindla tulevikuga kodulinn

**Viljandi - kindla tulevikuga kodulinn** *: Eesti Keskerakonna Viljandi linna osakonna ajaleht.*

Eesti Keskerakonna ajaleht ilmub ebaregulaarselt Viljandis alates 2017. aastast. 2021 aastaks oli ilmunud kokku vaid 9 numbrit.

Peatoimetajaks Helmut Hallemaa.

## Viited
Rosen Željazkov

**Rosen Dimitrov Željazkov** (bulgaaria keeles *Росен Димитров Желязков*; sündinud 5. aprillil 1968 Sofias) on Bulgaaria poliitik, 16. jaanuarist 11. detsembrini 2025 Bulgaaria peaminister. 

Ta lõpetas Sofia Ülikooli õigusteaduse erialal ja töötas aastaid juristina. Ta on töötanud ka Suur-Sofia omavalitsuse sekretärina (2003–2009) ja ministrite nõukogu peasekretärina (2009–2011). 2014. aastal määrati ta peaministri nõunikuks haldusreformi ja e-valitsemise valdkonnas. Aastatel 2016–2018 juhtis ta e-valitsuse agentuuri. Ta oli 20. septembrist 2018 kuni 12. maini 2021 Bulgaaria transpordi-, IT- ja kommunikatsiooniminister. Ta on valitud seitsmeks ametiajaks parlamendiliikmeks ja ühe korra parlamendi spiikriks (19. aprillist 2023 kuni 25. aprillini 2024).

16. jaanuarist 2025 oli ta Bulgaaria peaminister. Sama aasta 11. detsembril teatas ta, et astub ametist tagasi.
Väino Esken

**Väino Esken** (27. jaanuar 1922 Lääne-Kadapiku talu, Leesi, Kuusalu kihelkond – 18. veebruar 2009 Eskilstuna, Rootsi) oli eesti ühiskonnategelane Rootsis.

Teise maailmasõja ajal ta sõdis 200. jalaväerügemendi koosseisus ja hiljem põgenes Eestist Rootsi.

Sõja järel elas ta Eskilstuna linnas Rootsis ja töötas AB Bolinder-Munktellis revidenina. Oli välis-eesti ühiskondlikus tegevuses väga aktiivne. Oli Eesti Rahvusliku Koostöö Keskuse ja Eesti Vigastatud Sõjameeste Ühingu auliige, Eskilstuna Eesti Rahvusfondi esimees ja JR200 Sõprusühingu esimees. 

Kogu eksiilis elatud elu jooksul kogus ta suure raamatukogu ning koondas ajaloo- ja ühiskonnateemalisi arhiivimaterjale, mille ta annetas Kuusalu vallale.

Väino Esken suri 18. veebruaril 2009 Eskilstunas, ta maeti 12. juunil 2009 Tallinna Metsakalmistu Soomepoiste matmisalale.

## Tunnustus
* 2007 Eesti Punase Risti V klassi teenetemärk

## Viited

## Välislingid
* Kadapiku Väino Eskeni Fondi nimistu Laurentiuse Seltsi kodulehel
* Pildiline ülevaade Väino Eskeni Fondi kogust Laurentiuse Seltsi kodulehel
Bolnisi Sioni kirik

**Bolnisi Sioni** (Georgian: ბოლნისის სიონი) ehk **Bolnisi Sioni katedraal** on Gruusia Õigeusu Kiriku basiilika Gruusias Khvemo Kharthli piirkonnas Bolnisis. Pühakoda ehitati piiskop Davidi kirikupeaks olemise ajal aastail 478–493 ja on vanim säilinud kirik Gruusias.

## Kirjeldus
Ruumivormilt on kirik sellele piirkonnale sel perioodil omane kolmekirikubasiilika: kiriku löövid pole pearuumist eraldatud mitte arkaadidega, vaid seinaga. Kiriku peasissepääs on kiriku lõunaküljes nagu Süüria kirikutel, lõunaseinas asuvad sambad lasevad lõunalöövil mõjuda sammastega lõunaeeskojana. Teine sissepääs on kiriku läänekülje keskel. 

Bolnisi Sioni katedraalil leiduvad raidkirjad on vanimad tekstid gruusia tähestikus. Kiriku raiddekoori stiilis on nähtud ühisjooni Sassaniidide kunstiga. See näitab, et riik oli sel perioodil kontaktis Sassaniidide Pärsiaga. Kiriku lõuna- ja keskosa kaunistavad väänlevad ja rulluvad viinapuuväädid, arabeskid ja lehestikumotiivid, mis meenutavad naabermaade Iraani, Armeenia ja Lähis-Ida kunsti. Osa lõunafassaadist on kaetud uuema ühtlase suurusega tahutud kantkividest seinaga.

## Pildid

Bolnisi Sioni church. Belltower.jpg|Bolnisi Sioni kellatorn
Bolnisi Sioni church.Facade (Photo by A.Muhranoff, 2010).jpg|Kiriku läänefassaad portaaliga
The Basilica at Bolnisi Sioni (V) (5964746973).jpg|Apsiid idast vaadatuna
Bolnisi Sioni - Georgian inscription.JPG|Raidkiri Bolnisi ristiga
The interior of Bolnisi Sioni.jpg|Kiriku sisevaade kesklöövis
The Interior of the Bolnisi Sioni Basilica (V) (5965308590).jpg|Raiddekoor siseruumis
Bolnisi Sioni church. A relief detail-2.jpg|Raiddekoor lõunaeeskojal
Bolnisi_Sioni_church._A_relief_detail-1.jpg|Raiddekoor lõunaeeskojal


## Viited
Malaita

**Malaita** on saar Melaneesias Saalomoni saarestikus. 

Saare pindala on 4307 km². Saar on 160 km pikk ja 27 km lai.

Malaita saar kuulub Saalomoni Saartele ja moodustab põhiosa Malaita provintsist.

2021. aastal elas saarel 161 832 inimest. Suurim linn on Auki.

Malaital räägitakse kümmekonda Malai-Polüneesia keelte Lõuna-Saalomoni rühma keelt, sealhulgas areare, baegu, fataleka, kvaio, kvarae, lau, saa, toabaita ja vala keelt.

## Viited
Sädemed (ajakiri 1946)

**"Sädemed"** : Tasuja rühma ajakiri oli eestikeelne ajakiri, mis ilmus 1946–1949 Saksamaal.

Ajakiri oli eestikeelne ja ilmus Teise maailmasõja järgsel ajal Saksamaal Oldenburgi linnaosas Ohmstedes Eesti sõjapõgenike laagris ning oli suunatud eesti pagulaskonnale

Ilmus iga kahe nädala tagant 1946-1948 ja 1949 aastal ilmus ühe korra 24. veebruaril.

## Viited
Reinhold Birkenfeldt

**Reinhold Birkenfeldt** (sündinud 16. juunil 1934 Tallinnas) on eesti reumatoloog.

Ta lõpetas 1960 Tartu Riikliku Ülikooli arstiteaduskonna cum laude, 1968 meditsiinikandidaat, 1988 doktor.

Olnud arst Kuressaares, Tartus ja Jõgeval, Tartu Ülikooli arstiteaduskonna dotsent, 1989–1999 professor, seejärel emeriitprofessor.

Eesti Reumatoloogia Seltsi ja Saaremaa Arstide Seltsi auliige.